<classify> OFISI zote za umma zimeagizwa kufanya tathmini kubaini vihatarishi kwenye maeneo ya kazi kwa lengo la kusaidia kuboresha mazingira ya watumishi.Agizo hilo lilitolewa jana jijini hapa na Katibu Mkuu, Ofisi ya Waziri Mkuu, Maimuna Tarishi, kwa niaba ya Waziri wa Nchi, Ofisi ya Waziri Mkuu, Sera, Bunge, Kazi, Vijana, Ajira na wenye Ulemavu, Jenista Mhagama, wakati akifungua kikao kilichowakutanisha watendaji wakuu wa serikali na taasisi zake.Tarishi alisema watu wengi wanakalia viti ambavyo havifai kwa afya, ambavyo vinaweza kuleta maumivu ya mifupa kama sehemu za shingo, mgongo, mikono au kiuno na nyinginezo.Alibainisha kwa muda mrefu Sheria ya Usalama Mahala pa Kazi, imekuwa ikitekelezwa zaidi kwenye sekta binafsi, licha ya kwamba ndani ya serikali na ofisi za umma, watumishi wanakabiliwa na vihatarishi vya afya na usalama kama ilivyo katika sekta binafsi.Alisema suala la kufanya kazi katika sehemu ambayo ina usalama mzuri kiafya ni jambo ambalo lipo kwa mujibu wa Katiba ya Mwaka 1977 pamoja na marekebisho yake.Ibara ya 111 inazitaka Mamlaka za nchi kuweka kuweka utaratibu unaofaa kwa ajili ya kufanikisha utekelezaji wa haki ya mtu kufanya kazi na haki ya kupata msaada kutoka kwa jamii wakati wa maradhi au hali ya ulemavu, na katika hali nyinginezo.Katika kuhakikisha hilo linatekelezeka serikali ilitunga Sera ya Taifa ya Afya na Usalama Mahala pa kazi ya mwaka 2010 na kutunga Sheria ya Afya na Usalama Mahala Pa Kazi namba 5 ya mwaka 2003 na Kanuni zake za mwaka 2001 na Sheria ya Fidia kwa wafanyakazi namba 20 ya mwaka 2008amesema.Katibu Mkuu huyo alisema sheria hizo, zimeunda vyombo vinavyohusika na kutoa elimu kwa ajili ya kuzuia ajali na kuhakikisha mahali pa kazi panakuwa salama na kuweza kumsaidia mfanyakazi kurudi kwenye hali yake, anapopata matatizo akiwa kazini.Alitoa mwito kwa wafanyakazi kupatiwa mafunzo ya afya na usalama kazini ili wawe na uwezo wa kutambua vihatarishi sehemu zao za kazi na namna ya kujilinda na vihatarishi hivyo.Hata hivyo, alisema kwa sasa nchi inaendelea kutekeleza miradi mikubwa na Wakala wa Afya na Usalama Mahala pa Kazi OSHA, imekuwa ikisimamia na inaendelea kusimamia usalama na afya kwa wafanyakazi wakati wa utekelezaji wa miradi hiyo.Kaimu Mtendaji Mkuu wa OSHA, Khadija Mwenda, alisema tozo tano zilizoondolewa si ambazo zinazomlinda mfanyakazi. Alisema dhumuni la kikao hicho ni kujadili namna ya utekelezaji wa Sheria ya OSHA kwenye sekta ya umma na kuwafahamisha majukumu ya wakala huo wa serikali.  <topic>: KITAIFA 